-
Kristofohi a he yemi (1-15)
-
Nyɛɛmi ngɛ mumi ɔ nya (16-26)
-
He lo ɔ ní tsumi ɔmɛ (19-21)
-
Mumi ɔ Yiblii ɔ (22, 23)
-
Anɛ o maa suɔ nɛ o kane munyu nɛ ɔ ngɛ %% mi lo?
5 Ejakaa he yemi kaa jã he je nɛ Kristo ha nɛ wa ye wa he ɔ nɛ. Enɛ ɔ he ɔ, nyɛɛ da si saminya, nɛ nyɛ ko ha nɛ a ngɔ nyɔguɛ yemi kuɛpã tso ko kɛ bɔ nyɛ pã ekohu. 2 Hyɛ! imi Paulo, i ngɛ nyɛ dee ke, ke nyɛ ba plɛ nihi nɛ a po mɛ ɔ, Kristo he be se nami ko bae kɛ ha nyɛ. 3 I kpale ngɛ odase yee kɛ ngɛ nyumu fɛɛ nyumu nɛ a po lɛ ɔ hae kaa e ji e blɔ nya ní tsumi kaa e maa ye Mlaa a tsuo nɔ. 4 Nyɛ nihi nɛ nyɛ ngɛ mɔde bɔe kaa a gu mlaa a nɔ kɛ bu nyɛ dali ɔ, a je nyɛ kɛ je Kristo he; nyɛ gba kɛ je e dloomi ɔ he. 5 Ngɛ wa blɔ fa mi ɔ, mumi ɔ ha nɛ waa kɛ hɛdɔ ngɛ dami he hɛ kɛ nɔ fɔmi nɛ e jeɔ hemi kɛ yemi mi kɛ baa a mlɛe. 6 Ejakaa ngɛ Kristo Yesu mi ɔ, a po nɔ jio, a pui nɔ jio, pi lɔ ɔ nɛ e he hia, mohu ɔ, hemi kɛ yemi nɛ́ tsuɔ ní kɛ guɔ suɔmi nɔ ɔ lɛ e he hia. 7 Jinɛ nyɛ ngɛ fo tue saminya. Mɛnɔ lɛ e tsi nyɛ blɔ kaa nyɛ ko ya nɔ nɛ nyɛɛ bu anɔkuale ɔ tue ɔ? 8 Yi mi plɛmi kaa kikɛ nɛ ɔ ji Nɔ nɛ e ngɛ nyɛ tsɛe ɔ ngɔ. 9 Masa nyafii haa nɛ ma a tsuo gboɔ.* 10 I ngɛ nɔ mi mami kaa nyɛ nihi nɛ nyɛɛ kɛ Nyɔmtsɛ ɔ pee kake ɔ, nyɛ be juɛmi kpa ko náe; se nɔ nɛ e ngɛ nyɛ nya gbae ɔ, ngɛ nɔ saisaa nɛ e ji ɔ tsuo se ɔ, e nine maa su kojomi nɛ sa lɛ ɔ nɔ. 11 Nyɛmimɛ, imi lɛɛ ke i ngɛ nɔ pomi fiɛɛe loloolo ɔ, lɛɛ mɛni he je mɔ nɛ a ngɛ mi yi mi wae loloolo ɔ? Ke jã a, lɛɛ a je sɛumi tso* ɔ he nane tɔ̃tɔ̃mi nɔ́ ɔ kɛ je. 12 I ná nɛ nyumuhi nɛ a ngɛ mɔde bɔe kaa a ma ha nɛ nyɛ yi mi nɛ e pee nyɛ enyɔɔnyɔ ɔ pee mɛ nitsɛmɛ a he puɛhi.* 13 Nyɛmimɛ, a tsɛ nyɛ kɛ ba he yemi mi; se nyɛ ko ngɔ he yemi nɛ ɔ kaa he blɔ nɛ nyɛ ná nɛ nyɛɛ kɛ maa di he lo nya akɔnɔhi a se, mohu ɔ, nyɛɛ gu suɔmi nɔ kɛ pee nyɔguɛ kɛ ha nyɛ sibi. 14 Ejakaa Mlaa a tsuo ba mi* ngɛ kita kake mi, nɛ lɔ ɔ ji: “E sa nɛ o suɔ o nyɛmi kaa bɔ nɛ o suɔ o he ɔ.” 15 Se ke nyɛ ngɛ nyɛ sibi kɔ̃ɔ̃e nɛ nyɛ ngɛ nyɛ sibi miie ɔ, lɛɛ nyɛɛ hyɛ nɛ hi nɛ nyɛ ko kpata nyɛ sibi a hɛ mi. 16 Se i ngɛ nyɛ dee ke, Nyɛɛ ya nɔ nɛ nyɛɛ hi nyɛɛe ngɛ mumi ɔ nya, nɛ nyɛ be he lo ɔ akɔnɔ ko nya ní tsue kulaa. 17 Ejakaa he lo ɔ kɛ mumi ɔ yi ngɛ e we akɔnɔ ɔ mi, nɛ mumi ɔ hu kɛ he lo ɔ yi; ní nɛ ɔmɛ teɔ si kɛ woɔ a sibi, enɛ ɔ he ɔ, nyɛ pee we níhi pɔtɛɛ nɛ nyɛ suɔ kaa nyɛ maa pee ɔ. 18 Jehanɛ se hu ɔ, ke mumi ɔ lɛ ngɛ nyɛ kudɔe ɔ, lɛɛ nyɛ be mlaa sisi. 19 Jehanɛ ɔ, a naa he lo ɔ ní tsumi ɔmɛ heii, nɛ lɔ ɔmɛ ji ajuama bɔmi,* mu ní tsumihi, nɔ buimi ngmlikiti,* 20 wɔ jami, mumi yayami kɛ ní tsumi,* ninyɛ, pɛ, hunga jemi, mi mi la womi, atsinyɛ jemihi, mi gbamihi, jami kuuhi, 21 hɛkɔ, dã demi, okplɔɔ ngmɛmihi* nɛ a ngɛ hoo, kɛ níhi kaa kikɛ nɛ ɔmɛ. I sɛ hlami nɛ i ngɛ nyɛ kɔkɔ bɔe ngɛ ní nɛ ɔmɛ a he, nɛ jã kɛ̃ nɛ i bɔ nyɛ kɔkɔ momo kaa nihi nɛ a peeɔ ní nɛ ɔmɛ ɔ, a nine be Mawu Matsɛ Yemi ɔ nɔ sue. 22 Se mumi ɔ yiblii ɔ ji suɔmi, bua jɔmi, tue mi jɔmi, tsui si tomi, mi mi jɔmi, kpakpa peemi, hemi kɛ yemi, 23 he jɔmi, he nɔ yemi. A wui mlaa ko kɛ si we ní nɛ ɔmɛ. 24 Jehanɛ se hu ɔ, nihi nɛ a ji Kristo Yesu nihi ɔ ka he lo ɔ kɛ e he numi ɔmɛ kɛ e we akɔnɔ ɔmɛ kɛ wo tso ɔ he. 25 Ke wa hiɔ si ngɛ mumi ɔ nya a, lɛɛ nyɛ ha nɛ waa ya nɔ nɛ waa nyɛɛ pɛpɛɛpɛ ngɛ mumi ɔ nya hulɔ. 26 Nyɛ ko ha nɛ waa pee wa he yaka hɛ mi nyami hlali, nɛ wa ko pee níhi nɛ ma ha nɛ waa kɛ wa sibi maa hi koli sie, nɛ wa hɛ nɛ ko kɔ̃ wa sibi a nɔ.
^ Aloo “saa.”
^ Hyɛ Munyu Komɛ A Sisi Tsɔɔmi.
^ Aloo “a ta mɛ nitsɛmɛ a he,” kɛkɛ ɔ, a be sae kɛ ha mlaa a nɛ a ngɛ nɔ mi mae ɔ nya ní tsumi.
^ E ma nyɛ maa pee kaa “kpiti pomi .”
^ Hela, porneiʹa. Hyɛ Munyu Komɛ A Sisi Tsɔɔmi.
^ Aloo “ní peepee nɛ tsɔɔ kaa nɔ ko zo tɔ ywia.” Hela, aselʹgeia. Hyɛ Munyu Komɛ A Sisi Tsɔɔmi
^ Aloo “kunya yemi.”
^ Aloo “hɛja jemihi.”